google/wiki40b huggingface dataset:
Leirskallen

Leirskallen er et boligstrøk i Bydel Nordstrand i Oslo. Det ligger sør for Lambertseter-platået og nord for Mortensrud. Det avgrenses i øst av Skulleruddumpa, og går i vest over i Munkerud.
Navnet kommer fra gårdene Leirskallen og Vestre Leirskallen. Området kom i Aker kommunes eie i 1924, og ble bygget ut i årene etter andre verdenskrig.
De delene av Leirskallen som ligger sør for Ljanselva (veiene Leirskallen, Leirskallsvingen og Leirskallbakken) ble bygget ut med tomannsboliger i 1949–1953 av Lastebileiernes Selvbygerlag. Borettslaget gikk senere inn i OBOS som Skullerudgrenda borettslag.
I bakken opp mot Mortensrud ble det på 1970-tallet opparbeidet slalåmbakke, etter at området tidligere hadde vært hoppbakke. I 2016 åpnet Leirskallen turnhall, som driftes av Nordstrand Turnforening og Leirskallen skisenter.
Derby County FC

Nottingham Forest

Nottingham Forest som ligger i byen Nottingham er Derbys hovedrival. Nottingham ligger omtrent 25 kilometer øst for Derby, og knivingen de to lagene imellom går tilbake til 1800-tallet – blant annet møttes lagene i FA-cupfinalen i 1898. Utover på 1900-tallet var lagene i lengre perioder i forskjellige divisjoner, og dette førte til et mer avslappet forhold mellom klubbene. Spillere kunne gå fra en klubb direkte til den andre uten for mye protester fra fansen. På 70-tallet blusset «hatet» opp igjen etter blant annet en episode der Derby prøvde å få tilbake sin gamle manager Clough, som var blitt manager i Forest. I tillegg hadde klubbene hver sine storhetstider i dette tiåret, noe som førte til misunnelse hos det andre lagets tilhengere. I den nyere tid har lagene ofte spilt i forskjellige divisjoner, men i de årene de har vært i samme divisjon har disse kampene vært sesongens høydepunkt for fansen.

Leicester City

Leicester City, som også ligger i Øst-Midlands, kommer på en god andreplass blant fotballklubber Derbys tilhengere ønsker å slå.

Leeds United

I tillegg har Leeds United også vært et lag Derbys fans har et anstrengt forhold til. Disse lagene knivet om ligamesterskap tidlig på 70-tallet, og dette førte til «hatoppgjør», selv om klubbene ligger et stykke fra hverandre geografisk.

Andre klubber

Andre fotballklubber som ligger i nærheten av Derby er Notts County, Chesterfield og Burton Albion. I forhold til disse lagene er Derby County mer en storebror enn en virkelig konkurrent.

Norske spillere

To nordmenn har spilt ligakamper for klubben, Lars Bohinen og Bjørn Otto Bragstad.
Den 28. oktober 2000 var begge på banen samtidig i en ligakamp. Derby spilte borte mot Tottenham og Bohinen kom inn som innbytter i det 83. minutt av kampen, mens Bragstad spilte hele kampen.
HANS-enhet

En HANS-enhet (Head And Neck Support) er en form for sikkerhetsutstyr som er påbudt i en lang rekke motorsporter. Enheten er hovedsakelig laget av karbonfiber, og er U-formet. U-ens bakside legges bak skuldrene, og armene ligger flatt på brystet.
Enhetens formål er å stoppe hodet fra å bevege seg forover i en ulykke, og på den måten hindre eller begrense skader på nakke, skuldre og hode i en kollisjon.
Enheten ble påbudt i NASCAR-løp i 2005, og bruken av HANS er også påbudt i Formel 1 og World Rally Championship.
Banská Štiavnica

UNESCOs begrunnelse

Unesco fremholder i sin begrunnelse at byen Banská Štiavnica gjennom århundredene har vært besøkt av en rekke fremragende ingeniører og vitenskapsfolk som bidro til byens berømmelse. Gruvesenteret fra middelalderen utviklet seg til en by med renessanseslott, kirker fra 1500-tallet og elegante torg og palasser. Byens sentrum faller naturlig inn i det omkringliggende landskapet, og omegnen omfatter viktige kulturminner som fra fortidens gruvedrift og metallurgiske industri.
Urbi et Orbi

Urbi et orbi (latin: for byen og for verden) er en fast latinsk vending som inngår i Pavens velsignelse av nettopp Roma og verden. Vendingen har blitt brukt siden Gregor X (1271-76).
Bærheim varmekraftverk

Bærheim varmekraftverk er et varmekraftverk på Stokka i Sandnes i Rogaland.
Kraftverket genererer elektrisk energi fra overopphetet vanndamp fra avfallsforbrenningsanlegget til Forus Energigjenvinning. Produksjonen startet i 2002.
Installert effekt er på 3 MW og midlere årsproduksjon er på 12 GWh.
Kraftverket eies av Lyse Energi.
Grammicomela

Utseende

En middelsstor, bred, noe flat bladbille. Hode og pronotum er brunrøde, dekkvingene brungule med brede, svarte lengdestriper. Antennene er tynne, knapt halvparten så lange som kroppen. Pronotum er mye bredere enn langt, avrundet firkantet. Dekkvingene er bredere enn pronotum, med kraftige punktrader.

Utbredelse

Slekten er utbredt i det østlige Australia (New South Wales).
Longyou

Longyou (kinesisk: 龙游县; pinyin: Lóngyóu Xiàn) er et fylke i provinsen Zhejiang i Folkerepublikken Kina. Det ligger under byprefekturet Quzhou.
Fylket hadde 403 644 innbyggere i 1999.

Kulturminner

Dagobaen i storkommunen Huzhen (Huzhen sheli ta, 湖镇舍利塔) ble i 2001 oppført på Folkerepublikken Kinas liste over kulturminner.
Heng (Nanning)

Heng (kinesisk: 横县; pinyin: Héng Xiàn) er et fylke i byprefekturet Nanning i den autonome region Guangxi i Folkerepublikken Kina.
Befolkningen var på 1 048 049 innbyggere i 1999.
Fresnes (Val-de-Marne)

Navn

Navnet Fresnes ble registrert første gang i en pavelig bulle i 1152 som Fraxinum. Dette navnet kommer fra middelalderlatin fraxinus (moderne fransk: frêne), som betyr "asketre", etter askeskogen som dekket dette området i tidligere tider.
Eyrehalvøya

Eyrehalvøya (engelsk: Eyre Peninsula) er ei trekantet halvøy i Sør-Australia. Den ligger mellom Spencergulfen i øst og Australbukta i vest. I nord grenser den mot fjellområdet Gawler Ranges. Den er oppkalt etter oppdageren Edward John Eyre.
De største byene på selve halvøya er havnebyen Port Lincoln lengst i sør og Whyalla i nordøst. Helt i ytterkanten av halvøya ligger Port Augusta og Ceduna, i henholdsvis nordøst og nordvest.
På Eyre-halvøya ligger en rekke nasjonalparker, herunder Lincoln nasjonalpark, Coffin Bay nasjonalpark og Gawler Ranges nasjonalpark, samt flere naturreservater og andre verneområder.

Historie

Kysten ble først utforsket av Matthew Flinders i 1801-02, mens vestkysten ble besøkt av Nicolas Baudin omtrent på samme tid. Edward John Eyre, som halvøya er oppkalt etter, utforsket deler av den i årene 1839-1841. Halvøya ble til slutt utforsket i 1844 av en gruppe ledet av John Charles Darke, som ble drept av lokale urinnvånere da han returnerte til Port Lincoln.
I januar 2005 var Eyrehalvøya åsted for en av de verste skogbrannene i Australia de siste tjue år, hvor ni mennesker mistet livet.

Økonomi

Den viktigste næringsveien på halvøya er jordbruk. I de tørrere områdene i nord drives det korndyrking samt sau- og kvegfarmer, mens det i de fuktigere områdene lenger sør drives melkeproduksjon og dyrkes vindruer. Port Lincoln har vært et senter for Australias fiske etter tunfisk, og i buktene langs kysten drives fiskeoppdrett. Det er også endel gruvedrift på halvøya. Ved Cowell ligger en jadegruve, men det ved Iron Knob utvinnes jernmalm.

Transport

Hovedveiene på halvøya er Eyre Highway, som krysser halvøya lengst i nord,, mens Flinders Highway går langs vestkysten og Lincoln Highway langs østkysten. Den smalsporede og isolerte jernbanen Eyre Peninsula Railway, med et nettverk på rundt 600 kilometer, benyttes hovedsakelig til transport av hvete og gips til havnene ved kysten. Det er lufthavner med forbindelser til Adelaide i Port Lincoln, Whyalla, Port Augusta og Ceduna.
Austre Moland

Austre Moland er en tidligere kommune i Aust-Agder fylke og har en komplisert historie med oppdeling, kommunesammenslåing og navneendring.  Østre Moland var før oppsplittingen i 1878 en kommune av betydelig størrelse og med en befolkning på 11401. I 1919, da Austre Moland kommune var redusert til jordbruksområdene omkring Molandsvannet og Longumvannet, var folketallet redusert til kun 1 289 innbyggere.

Østre Moland - en storkommune

Kommunen ble opprettet som Østre Moland formannskapsdistrikt i 1837 og besto da av et geografisk område som i dag utgjør mesteparten av de sentrale og østlige deler av Arendal kommune (unntatt Flosta). Kommunen strekte seg fra Ormetjern til Haslestad, og fra Merdø til Bjornes. Den mest folkerike del kommunen var forstadsområdene i Barbu, den del av kommunen som omsluttet byen Arendal. Formannskapsdistriktet Østre Moland hadde i 1878 11 401 innbyggere og det administrative sentrum var strandstedet Barbu. Kommunens kirker lå langt fra strandstedet, på Tromøy og i Brekka ved Molandsvannet.

Kommunedeling og navneendring

Fra 1. mai 1878 fikk de tre områdene Østre Moland, Tromøy og Barbu status som selvstendige kommuner. Etter splittelsen hadde den kommunen som beholdt navnet Østre Moland bare 2 524 innbyggere.
1. juli 1919 var det en ny deling. Industristedet Eydehavn var da etablert, og Stokken sogn ble skilt ut som egen kommune. Samtidig førte  fornorskingspolitikken til at kommunen skiftet navn fra Østre Moland til Austre Moland. 
Den resterende del av Austre Moland kommune hadde nå bare 1 289 innbyggere, og omfattet jordbruksområdene omkring Molandsvannet og Longumvannet. Noe av kommunens arealer lå svært nær byen Arendal.

Kommunesammenslåing

1. januar 1962 ble Austre Moland, Flosta, Stokken og Strengereid krets i Tvedestrand slått sammen til en ny storkommune som fikk navnet Moland kommune. Samtidig ble det foretatt en justering av grensen mot Tvedestrand.
1. januar 1964 ble området Holtegården (5 innbyggere) i Moland (tidligere Austre Moland) overført til Tvedestrand kommune.
I 1992 ble de fem kommunene Moland, Tromøy, Hisøy, Øyestad og Arendal slått sammen. Navnet på den nye kommunen ble Arendal.

Bygda Austre Moland

I dag er Austre Moland navnet på den bygda som bar navnet som kommunenavn i perioden fra 1919 til 1962. Bygda omkranser Molandsvannet og Longumvannet.
Morsmålsdagen

Historie

Den internasjonale morsmålsdagen oppstod som en internasjonal anerkjennelse av Language Movement Day. Til minne om studentene i Dhaka som ble drept av politiet i 1952 da de hadde en fredelig demonstrasjon for retten og anerkjennelsen av sitt språk bengali som ett av de nasjonal språkene i Pakistan.
Språk er et av de mest kraftfulle verktøyene av bevaring og utvikling av vår kulturarv. Alle forsøk på å fremme formidling og betydningen av morsmål vil bidra til oppmuntring av språklig mangfold og flerspråklig utdanning, og også bidra til å utvikle større bevissthet omkring språk og kulturarv gjennom verden og til inspirasjon solidaritet basert på forståelse, toleranse og dialog.
”Språk är vår identitet. Genom att skydda dem, skyddar vi oss själva”

2014

Fredag 21. februar 2014 blir det stor nasjonal markering av morsmålsdagen.
Leser søker bok, Nasjonalt senter for flerspråklig opplæring (NAFO)  og Det flerspråklige bibliotek (DFB) har gått sammen for å initiere en uke lang nasjonal kampanje med en stor markering av den internasjonale morsmålsdagen.
Et velutviklet morsmål gjør det enklere å tilegne seg nye språk. En stor feiring av morsmålsdagen slik det her legges opp til, handler om å synliggjøre og verdsette det språklige og kulturelle mangfoldet som vi alle er en del av.
Målet er at over 100 kommuner blir med å feirer morsmålsdagen. Både barnehager, skoler, eldrehjem, dagsenter, sykehus, asylmottak og alle som ønsker,er hjertelig velkomne til å delta på markeringen. Det vil bli både debatter, konserter og foredrag i forbindelse med markeringen. I tillegg produseres det utstillinger, forestillinger, høytlesningspakker, lydinnspillinger på flere språk, parallellspråklig litteratur, ressursmateriale som kan sendes ut til aktører som er interesserte i å delta på markeringen.
Ta kontakt med er@lesersokerbok.no for mer informasjon.
“The loss of a tongue is a social, cultural, and even spiritual problem” _

Morsmål

Morsmål er det flere definisjoner av. Én definisjon sier at morsmålet er det første språket eller talemålet en person lærer, eller et språk en person lærer i veldig ung alder. Denne definisjonen innebærer at morsmål er det samme som førstespråk. Morsmål anses også som språket man bruker eller blir brukt mot som baby verbalt.
Man kan ha ett, to eller flere morsmål, ettersom man f.eks. kan ha flere enn ett språk som førstespråk, eller kan identifisere seg selv med mer enn ett språk. Morsmål i noen land kan anses som språket til folks etniske grupper. Noen anser det som språket man identifiserer seg med. Det er språket man kan mest. Og det er språket man bruker mest i tankene og verbalt i hjemlandet sitt.

Kilder

FN:Internasjonal morsmålsdag
Universitetet i Kisangani

Universitetet i Kisangani ligger i byen Kisangani i Den demokratiske republikken Kongo. Det ble stiftet i 1963 av protestantiske misjonærer som Free University of Congo. Universiteter ble fusjonert inn i National University of Zaire i 1971, men ble i 1981 separtert ut fra National University, sammen med Universitetet i Kinshasa og Universitetet i Lubumbashi.
Bunnpris

Ekspansjon

Det kom fram i Dagens Næringsliv 18. mars 2009 at kjeden satte seg som mål å mer enn doble antall butikker til 400. Dermed satset de på en markedsandel på 12,5 prosent innen 2015. De nye butikkene skulle være i størrelsesorden 1 000 kvm. I juni 2011 ble det imidlertid klart at dette målet ikke ville bli nådd.
Olympic Broadcasting Services

Olympic Broadcasting Services (OBS) er et kringkastingsselskap som eies av Den internasjonale olympiske komité (IOK), etablert i 2001 for å virke som vertskringkaster under De olympiske og paralympiske leker (fra og med Sommer-OL 2008 i Beijing) og gi kontinuitet i dekningen av lekene. Tidligere ble rollen som vertskringkaster delegert av IOK til den lokale organisasjonskomiteen eller tredjeparts kringkastingsselskaper.
OBS er registrert som et spansk selskap med hovedkontor i Madrid.
Ronald Kabíček

Krüger & Krogh

I samarbed med Endre Skandfer og Bjarte Agdestein står han bak tegneseriekonseptet, Krüger & Krogh som ble utgitt 11. august 2014.
Eilema palliatellum

Utseende

Eilema palliatellum  ligner mye på de andre lavspinnerne i slekten Eilema.  Framvingene hos hannen er ensfarget lyst skittengule, med et  gulere parti i framkanten.  Bakvingene er ensfarget skittengul.  Bakkroppen er også gulaktig grå, men mer gul bakerst. Vingene holdes taklagt bakover kroppen i hvile. Vingespennet er mellom 30 og  35 millimeter.
De tre artene Eilema palliatellum, sølvgrå lavspinner og Eilema psaudocomplanum ligner mye på hverandre. Men det er bare sølvgrå lavspinner som med sikkerhet finnes i Norden. For sikker artsbestemmelsen må artens genitalier undersøkes.
Lavspinnere kan forveksles med flere andre småsommerfugler, kanskje særlig en vikler eller en liten måler.  Men de kan skilles fra disse på de to duftkjertlene hunnene har like ved eggleggingsåpningen, helt bakerst på bakkroppen. Lavspinnere har også et høreorgan (Tympanalorgan) på siden av brystet (metathorax).

Levevis

Eilema palliatellum  tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium,  en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Puppestadiet tilbringes ofte i en barksprekk eller lignende. Kokongen er ofte delvis gjennomskinnelig spunnet og består også ofte av noe av larvens hårbekledning.  Puppen klekkes etter noen uker.

Utbredelse

Eilema palliatellum er utbredt i sør og mellom Europa.
Ikke i Norge.  I Sverige er det ett tidligere funn fra 1895, i Åhus, Skåne. Nyere forskning på artene indre genetialier (vesican) kan ikke bekrefte hvorvidt det er denne arten.  Trolig er det den nært beslektede arten sølvgrå lavspinner, (Eilema complanum), som er vanlig i Skåne.

Navnet

Det latinske navnet Eilema betyr omsluttet, spole, og slekten har trolig fått navnet fordi noen arter bretter eller «ruller» vingene rundt kroppen som en spole når den hviler.   På svensk heter den Sandlavspinnare.
Seefliegerhorst Aalborg

Seefliegerhorst Aalborg var en sjøflyplass i Aalborg, som ble opprettet av tyskerne under andre verdenskrig.
Flere typer sjøfly var stasjonert på basen, f.eks. Arado Ar 196A, med henblikk på overvåkning av havområdene omkring Danmark og Sydnorge. Et sjøfly fra Seefliegerhorst Aalborg tok den britiske ubåten «Seal» til fange i Kattegat, den 5. mai 1940. Den var havarert under utlegging av 50 sjøminer.
Ved krigens slutt ble der opprettet flyktningleir på sjøflyplassen inntil 1947.
Aalborg Forsvars- og Garnisonsmuseum er nå opprettet i sjøflyplassens store hangar. Museet har i 2009 bygget ennå en utstillingshall og har innredet sjøflyplassens kommandobunker med utstillinger.
Rakettdrevet granat

Rakettdrevet granat er betegnelse på rakettdrevne, håndholdte, skulderavfyrte panservernvåpen uten styring, med eksplosiv ladning (granat).
De første rakettdrevet granatene var det amerikanske Bazooka. Betegnelsen blir brukt av engelsktalende som Rocket- propelled granade (rakettdrevet granat), mens på russisk heter de Ruchnaya Protivotankovaya Granata, som er et eget sovjetisk våpen, og som man oftest forbinder med forkortelsen RPG.
De fleste moderne stridsvogner tåler treff ifra en rakettdrevet granat, unntatt fra RPG-29 som er den mest avanserte. Granatene kan gjøre stor skade på pansret personellkjøretøy, og total-ødelegge kjøretøy uten panser.
Den mest brukte er RPG-7 som ble tatt i bruk av sovjetiske styrker i 1961 og brukes fremdeles. RPG er mest brukt av det sovjetiske militære og kommunistland som russerne har solgt disse til. De ble også brukt av Mujahedin mot sovjetiske styrker i Afghanistan i den afghansk-sovjetiske krig, og brukes den dag idag mot allierte styrker i Afghanistan og Irak. Våpenet er et utmerket geriljavåpen; det betjenes av en mann, det kan lades om, kan brukes mot både personell og kjøretøy, og gjør stor skade.
Vinjefjorden (Nordmøre)

Vinjefjorden er en smal og lang fjord som strekker seg fra Vinjeøra i Hemne kommune i Trøndelag til Aursundet og Valsøyfjorden i Aure og Halsa i Møre og Romsdal.
Europavei 39 går langs hele sørsiden av fjorden, mens fylkesvei 359 går langs deler av nordsiden.
Det gamle navnet fra norrøn tid er Fjalnir.
Offisielt strekker den seg fra Vinjeøra i øst og helt ut til Kristiansund i vest. Men på grunn av sundene Aursundet, Imarsundet og Sålåsundet i nord, og sidefjordene Valsøyfjorden, Skålvikfjorden og Halsafjorden i sør, så regnes dens slutt ved dens første avstikker, Aursundet.
Vinjefjorden er mest kjent som «sildefjorden» men det kan fanges både laks, sei og torsk helt oppe i 20 kg. Den 30. august 2005 rømte vel 850 000 oppdrettslaks fra Marine Harvest på Tustna i Møre og Romsdal. Mange av dem tok veien til Vinjefjorden. Dermed ble fjorden full av laks og lokalbefolkningen hamstret flere hundre kilo laks.
På nordsiden av den indre del av fjorden strekker Nord-Europas lengste sammenhengende hasselskog seg oppover fjellsiden.
Vinjefjorden er 19,5  kilometer lang fra Vinjeøra til midt i Aursundet og er på det djupeste 224 meter djup. Den offisielle Vinjefjorden er ca. 50 kilometer lang og rundt 320 meter djup på det djupeste.
Gullstikka 2011

Gullstikka 2011 var den tiende Gullstikka-utdelingen og ble arrangert 15. april 2012.
Frostlinje

Innen astronomi eller planetologi refererer frostlinje, også kjent som snølinje eller islinje til en bestemt avstand i soltåken fra den sentrale protosolen hvor det er tilstrekkelig kaldt til at hydrogenforbindelser som vann, ammoniakk og metan kondenserer til faste iskorn. Avhengig av tettet er temperaturen estimert til å være ca. 150 K. Frostlinjen i vårt solsystem er ca. 2,7 AE, nær midten av asteroidebeltet.
Den lavere temperaturen i tåken utenfor frostlinjen gjør at mange av de faste kornene er tilgjengelige for akkresjon til planetesimaler og til slutt planeter. Frostlinjen deler derfor de terrestriske planetene fra gasskjempene i solsystemet. Gasskjemper har imidlertid blitt funnet på innsiden av frostlinjen rundt flere andre stjerner. De antas å ha blitt dannet på utsiden av linjen og senere forflyttet seg innover til sine nåværende posisjoner.
Fernández (Uruguay)

Transport

Ruta 31 Coronel Gorgonio Aguiar forbinder Fernández med Colonia Itapebí og Albisu.
Gerd Audehm

Karriere

Audehm vokste opp i Senftenberg i den tyske forbundsstaten Brandenburg. Da han var 14 år gammel begynte han på DDRs sportsskole i Cottbus, hvor han utviklet seg til en god syklist.
Sitt første toppresultat fikk han i 1987, da han ble nummer to sammenlagt i Sachsen rundt. I 1988 imponerte han i Österreich-Rundfahrt. Audehm tok en etappeseier og andreplass sammenlagt.
Etter den tyske gjenforeningen skiftet han lag til RSG Nürnberg. I 1991 og 1992 vant Audehm som første rytter Rheinland-Pfalz-Rundfahrt sammenlagt to år på rad. I 1999 og 2000 klarte Marc Wauters å gjenta prestasjonen. I 1993 gikk Audehm til det tyske storlaget Team Telekom. Her hadde han en rolle som hjelperytter og fikk delta i Tour de France i 93 og 94.
Etter 1996-sesongen gikk han tilbake til Team Nürnberger, hvor han syklet til han la opp etter 98-sesongen. Som rytter hadde han sin styrke i fjellene.

Hjertestans

8. juli 2000 stoppet Audehms hjerte under spinningtrening. Årsaken var sannsynligvis en betennelse i en hjertemuskel i 1998. Denne hadde sannsynligvis ikke blitt leget skikkelig og førte til hjertestansen. Gjenopplivingen tok tid, noe som førte til at Audehm fikk varige hjerneskader pga oksygenmangel. Etter hjertestansen tilbrakte han flere måneder i koma, med påfølgende rehabilitering, før han flyttet hjem til sine foreldre. Audehm var desorientert, manglet korttidshukommelse og trengte konstant pleie. Hans tidligere arbeidsgivere Team Nürnberg og Team Telekom besluttet å støtte opp om Audhem og familien, og Telekom ga dem en gave på 50 000 mark.
I flere år etter ulykken hadde Audehm svært store problemer med hukommelsen. Han husket verken at han hadde en datter eller at han hadde vært proff i Telekom. Hans liv i denne perioden ble dokumentert i dokumentarfilmen "Gerd Audehm - Leben ohne Gedächtnis" av Regina Schilling i 2004. Etter dette har Audehm gjort store fremskritt, men korttidshukommelsen har enda ikke kommet tilbake.
Ifølge molekylærbiolog Werner Franke, var Audehms hjertestans et typisk resultat av dopingbruk, men Audehm har ikke testet positivt for doping.
Fylkesråd

Fylkesråd er i norsk lokalpolitikk det utøvende organet i fylkeskommuner som styres etter prinsippet om parlamentarisme. Fylkeskommunal parlamentarisme med fylkesråd er hjemlet i kommunelovens kapittel tre. Fylkesrådet velges av fylkestinget og står ansvarlig overfor dette (lovens paragraf 19). Det ledes av en fylkesrådsleder. Ved lovendring i 2012 ble det også åpnet for at fylkestinget kunne velge den såkalte utpekingsmetoden. Da peker fylkesordføreren ut en kandidat til vervet som fylkesrådsleder, og denne står fritt til å velge sitt kollegium. Det forutsettes at kandidaten som utpekes, er den som kan samle størst støtte i fylkestinget (lovens paragraf 19a). Fylkesrådet har øverste ansvar for fylkeskommunens virksomhet og administrasjon.   
Muligheten for å innføre parlamentarisme i fylkeskommunene ble innført i 1993. Parlamentarisme og fylkesråd ble innført i Nordland i 1999 og i Hedmark, Nord-Trøndelag, og Troms i 2003.  
Betegnelsen fylkesråd benyttes også på det enkelte medlem av et fylkesråd.